Pleidooi om donkies te help beskermDie perde- en perdrybedryf (CEEPSA) het op die vooraand van Wêrelddonkiedag gesê die slagting van donkies moet gestuit word (Foto: CEEPSA) Die slagting van donkies moet gestuit word. Dít is die oproep van Suid-Afrika se raad vir professionele mense in die perde- en perdrybedryf (CEEPSA) op die vooraand van Wêrelddonkiedag op 8 Mei. Die raad het ŉ beroep op mense gedoen om kragte saam te snoer om die diere se welstand te help verbeter. CEEPSA is ŉ niewinsgewende organisasie wat hom beywer vir die welstand van alle perde, donkies en muile. Die organisasie help ook om die verhouding tussen plaaslike gemeenskappe en munisipaliteite te versterk om donkies te beskerm en, waar nodig, te rehabiliteer. “Die slagting van donkies moet einde kry,” sê Allister Jack, ŉ uitvoerende direkteur van CEEPSA. “Die steel van donkies het ŉ regstreekse uitwerking op die inkomste van mense in ons gemeenskappe. Baie mense is afhanklik van hul donkies om hulle met arbeid te help en kos op die tafel te sit,” sê Jack. CEEPSA moedig mense, en plaaslike owerhede, aan om die organisasie te betrek by die vestiging van rehabilitasiesentrums, om nuwe huise vir donkies te help vind en in die algemeen die diere se welstand te help verbeter. Die Nasionale Dierebeskermingsvereniging (NDBV) het in Maartmaand ’n vragmotor in die Mooirivier-streek in KwaZulu-Natal voorgekeer en ongeveer 100 donkies gered (Foto: Mooi River & District SPCA, Facebook) Die pleidooi kom veral ná ŉ onlangse voorval waartydens die Nasionale Dierebeskermingsvereniging (NDBV) ’n vragmotor in die Mooirivier-streek in KwaZulu-Natal voorgekeer en ongeveer 100 donkies gered het. Maroela Media het vroeër berig die donkies was op pad na Lesotho om vir hul velle geslag te word. Die donkies was in ŉ haglike toestand. Sommige het ernstige uitwendige parasietinfeksies sowel as oop wonde gehad. Die ses insittendes in die vragmotor is ook in hegtenis geneem. Die NDBV het verlede maand gesê die ses is skuldig bevind op aanklag van dieremishandeling, asook dat hulle onwettig in Suid-Afrika is. Die landdros het hulle ŉ boete opgelê. Hulle kon dit egter nie betaal nie en dien nou tronkstraf uit. Grace de Lange, ŉ senior inspekteur van die NDBV en bestuurder van die plaasbeskermingseenheid, sê die meeste van die donkies het reeds nuwes tuistes gekry. “Ons is dankbaar dat die donkies gered is en dat geregtigheid geskied het,” sê De Lange. Die NDBV het meer as vyf jaar gelede begin met die ondersoek na die donkievelhandel toe groot hoeveelhede donkievelle onverklaarbaar op verskeie plase aangetref is. Later is vasgestel dat die velle gebruik word om ŉ tradisionele Chinese medisyne genaamd “ejiao” mee te maak. Die donkies word soms lewend afgeslag.